**ANGAZHIMI PËR VEPRIM TË PËRBASHKËT - EJA KOSOVË**

**THIRRJA PËR NOMINIME PËR ÇMIMIN PËR DEMOKRACI 2023**

Angazhimi për Veprim të Përbashkët (EJA Kosovë) është program i KCSF-së që mbështet nismat e shoqërisë civile përmes granteve, Çmimit vjetor për demokraci dhe ndërtimit të kapaciteteve me synimin e përgjithshëm për t’i kontribuar një shoqërie demokratike e gjithëpërfshirëse në Kosovë në rrugën e saj drejt integrimit në Bashkimin Evropian.

Duke vënë në plan të parë angazhimin dhe pjesëmarrjen e qytetarëve përgjatë tërë punës së shoqërisë civile, EJA Kosovë synon të kontribuojë drejt dy qëllimeve kryesore ku: (a) shoqëria civile shfrytëzon hapësirat për avokim dhe synon krijimin e mundësive/hapësirave të reja për pjesëmarrje të qytetarëve dhe qytetareve në formësimin e çështjeve me interes publik dhe (b) organizatat e shoqërisë civile forcojnë lidhjet me qytetarë dhe përmirësojnë llogaridhënien dhe transparencën ndaj anëtarëve dhe publikut të gjerë.

**Çmimi për Demokraci**

Përmes *Çmimit për Demokraci* që ndahet në baza vjetore, EJA Kosovë njeh kontributet e jashtëzakonshme për zhvillimin e demokracisë në Kosovë dhe promovon rastet dhe modelet që duhet ndjekur. Çmimi për Demokraci ka për qëllim të vlerësojë kontributet e individëve, nismave të paregjistruara dhe të organizatave joqeveritare në fusha të ndryshme, që janë rezultat i mobilizimit të komunitetit dhe angazhimit të qytetarëve e qytetareve, ideve të reja, guximit intelektual ose arritjeve të theksuara, dhe që kanë kontribuar në demokratizimin e shoqërisë kosovare përmes punës dhe përkushtimit të tyre.

Nominimet do të vlerësohen nga Ekipi për Vlerësimin e Granteve (EVG) sipas kritereve më poshtë:

* Dizajnimi dhe zbatimi i një nisme të suksesshme (qasje, aktivitet, projekt, etj.) në promovimin dhe zhvillimin e demokracisë në Kosovë, gjatë vitit 2023;
* Natyra inovative e nismës;
* Ndikimi aktual ose i pritur i kësaj nisme, duke përfshirë potencialin për zgjerim/përsëritje;
* Guximi i organizatës, nismës së paregjistruar a individit shprehur përmes nismës në fjalë;
* Përfshirja e drejtpërdrejtë e qytetarëve në nismë ose kontributi i jashtëzakonshëm i pjesëmarrjes së qytetarëve në jetën publike dhe/ose politikëbërje.

**Ju ftojmë të nominoni kandidatët tuaj për edicionin 2023 të Çmimit për Demokraci, deri më 15.02.2024, ora 16:00.**

Për informata të hollësishme për **kriteret e nominimit** dhe për të shkarkuar **formularin për nominim**, vizitoni webfaqen e KCSF-së www.kcsfoundation.org.

Po ashtu, për çdo pyetje eventuale mund të na shkruani në eja@kcsfoundation.org.